Document ID: 32007R0376

KOMISJONI MÄÄRUS (EÜ) nr 376/2007,
30. märts 2007,
millega muudetakse määrust (EÜ) nr 2042/2003 õhusõidukite ja lennundustoodete ning nende osade ja seadmete jätkuva lennukõlblikkuse ning sellega tegelevate organisatsioonide ja isikute sertifitseerimise kohta
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 15. juuli 2002. aasta määrust (EÜ) nr 1592/2002, mis käsitleb tsiviillennunduse valdkonna ühiseeskirju ning Euroopa Lennundusohutusameti loomist, (1) eriti selle artikleid 5 ja 6,
ning arvestades järgmist:
(1)
Kuni 28. märtsini 2007, kui lõppes üleminekuperiood, mil liikmesriigid vastutasid täielikult kõigi lennuloa väljaandmisega seotud aspektide eest, ei kohaldatud komisjoni määrust (EÜ) nr 2042/2003 (2) sellise loa alusel lendavate õhusõidukite suhtes ning kõnealuseid õhusõidukeid hooldati kooskõlas kohaldatavate siseriiklike eeskirjadega.
(2)
Selliste lennulubade olemuse tõttu, mis antakse juhtumipõhiselt välja õhusõidukite jaoks, mis ei vasta lennukõlblikkussertifikaadi väljaandmise eeskirjadele mitmel eri põhjusel, ei ole võimalik kehtestada selliste õhusõidukite hooldamise üldeeskirju. Selle asemel tuleks iga üksikjuhtumi puhul heakskiidetud lennutingimustes määratleda kohaldatavad hooldamisalased sätted.
(3)
On vaja viia lõpule nende uute nõuete ja haldusmenetluste vastuvõtmine, mis on sätestatud komisjoni 24. septembri 2003. aasta määruses (EÜ) nr 1702/2003, millega nähakse ette õhusõidukite ja nendega seotud toodete, osade ja seadmete lennukõlblikkuse ja keskkonnaohutuse sertifitseerimise ning projekteerimis- ja tootjaorganisatsioonide sertifitseerimise rakenduseeskirjad, (3) võttes arvesse lennulubade väljaandmist ning muutes määrust (EÜ) nr 2042/2003, et jätta lennuloa alusel lendav õhusõiduk välja kõnealuse määruse reguleerimisalast ja osutada selle asemel lennuloaga seotud heakskiidetud lennutingimustes sisalduvatele hooldamisalastele sätetele.
(4)
Seepärast tuleks määrust (EÜ) nr 2042/2003 vastavalt muuta.
(5)
Käesoleva määrusega ettenähtud meetmed põhinevad Euroopa Lennundusohutusameti arvamusel, (4) mis on esitatud kooskõlas määruse (EÜ) nr 1592/2002 artikli 12 lõike 2 punkti b ja artikli 14 lõikega 1.
(6)
Käesoleva määrusega ettenähtud meetmed on kooskõlas määruse (EÜ) nr 1592/2002 artikli 54 lõikes 3 osutatud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruses (EÜ) nr 2042/2003 asendatakse artikli 3 lõige 3 järgmisega:
“3. Erandina lõikest 1 tagatakse lennuluba omava õhusõiduki jätkuv lennukõlblikkus jätkuva lennukõlblikkusalase erikorra alusel, mis on määratletud komisjoni määruse (EÜ) nr 1702/2003 lisa (osa 21) kohaselt välja antud lennutegevusloas.”
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 30. märts 2007

Labels: 7
8
9